钦定古今图书集成/明伦汇编/氏族典/第110卷 > 崔亮
## 钦定古今图书集成/明伦汇编/氏族典/第110卷 > 崔亮

按《魏书崔亮传》：“亮字敬儒，清河东武城人。居家贫，佣
书自业。陇西李冲召亮与语，甚奇之，荐之为中书博
士，转议郎，迁尚书二千石郎。高祖在洛，驰驿征亮，兼
吏部郎，俄为太子中舍人，迁中书侍郎，兼尚书左丞。
高祖闻其清，诏带野王令。世宗亲政，迁给事黄门侍
郎，仍兼吏部郎，领青州大中正。亮自参选事，垂将十”
年，廉慎明决，为尚书郭秬所委。寻除散骑常侍，仍为
黄门，迁度支尚书，领御史中尉，转都官尚书，又转七
兵，领廷尉卿，加散骑常侍、徐州刺史。元昺抚御失和，
诏亮驰驿安抚百姓。除安西将军、雍州刺史。亮性公
清，敏于断决，所在并号称职，三辅服其德政。世宗纳
其女为九嫔，征为太常卿，摄吏部事。肃宗初，出为抚
军将军、定州刺史。萧衍左游击赵祖悦率众偷据硖
石，诏亮假镇南将军、使持节、都督诸军事以讨之。亮
至硖石，祖悦出城逆战，大破之，以功进号镇北将军。
李平部分诸军，将水陆兼进，以讨堰贼。亮违平节度，
以疾请还，随表而发。及平至，亮与争功于禁中，形于
声色。寻除殿中尚书，迁吏部尚书，转侍中、太常卿。寻
迁左光禄大夫、尚书右仆射。时刘腾擅权，亮托妻刘
氏，倾身事之，故频年之中，名位隆赫，识者讥之。转尚
书仆射，加散骑常侍。正光二年秋，疽发于背卒。赠使
持节、散骑常侍、车骑大将军、仪同三司、冀州刺史，谥
“贞烈。”